CELEX: 32021D0615(01)
Language: bg
Date: 2021-06-04 00:00:00
Title: Решение на Комисията от 4 юни 2021 година относно лицензирането на логото на „Натура 2000“ 2021/C 229/03

15.6.2021   
               
               
                  BG
               
               
                  Официален вестник на Европейския съюз
               
               
                  C 229/6
               
            
         РЕШЕНИЕ НА КОМИСИЯТА
         от 4 юни 2021 година
         относно лицензирането на логото на „Натура 2000“
         (2021/C 229/03)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 17, параграф 3 от нея,
         като взе предвид решението на Комисията от 19 септември 2001 г. (PV1536), с което на генералните директори и началниците на службите се предоставя компетентност за вземане на решения относно необходимостта да подадат заявление за закрила на правата върху интелектуалната собственост, произтичащи от проведените под тяхна отговорност дейности или програми, да предоставят свързани с тях лицензи, да придобиват, прехвърлят или отстъпват права или да се отказват от тях, както и на генералните директори се предоставя компетентност за съответното административно изпълнение,
         като има предвид, че:
         
                     (1)
                  
                  
                     Както е посочено в член 191 от Договора, политиката на Съюза в областта на околната среда трябва да допринася за постигането на целта за опазване, защита и подобряване на качеството на околната среда, което включва съхраняване на естествените местообитания и на дивата флора и фауна.
                  
               
                     (2)
                  
                  
                     C Директива 92/43/ЕИО се цели да се насърчи запазването на биологичното разнообразие чрез предприемане на равнището на Съюза на мерки за опазване и възстановяване на застрашените местообитания и видове. Директива 2009/147/ЕО на Европейския парламент и на Съвета (2) е насочена към осигуряването на широкообхватна защита на дивите птици и техните местообитания.
                  
               
                     (3)
                  
                  
                     Директиви 92/43/ЕИО и 2009/147/ЕО осигуряват основата на екологичната мрежа от определени защитени природни зони, известна като „Натура 2000“.
                  
               
                     (4)
                  
                  
                     С цел популяризиране на тази екологична мрежа, на 15 януари 1996 г. Комитетът по местообитанията изготви и одобри лого на „Натура 2000“. Носителят на авторското право върху логото на „Натура 2000“ е Европейският съюз.
                  
               
                     (5)
                  
                  
                     Логото на „Натура 2000“ се използва от Комисията и държавите членки за обозначаване на защитените зони по „Натура 2000“ и за повишаване на осведомеността за мрежата.
                  
               
                     (6)
                  
                  
                     Целесъобразно е използването на логото на „Натура 2000“ да се насърчава, за да се популяризират ползите, които мрежата „Натура 2000“ може да донесе на местните икономики, както и да се изградят нови партньорства между управителите на защитени зони, собствениците и ползвателите на земя и местните предприятия, като същевременно се подобрява представата за тази мрежа и се увеличава подкрепата за нея. Поради това е целесъобразно да се предостави безплатна лицензия за използване на логото на „Натура 2000“.
                  
               
                     (7)
                  
                  
                     За да се гарантира обаче, че логото на „Натура 2000“ се използва по начин, който ефективно допринася за целите на опазването на защитените зони по „Натура 2000“ и предотвратява злоупотреба с него, е необходимо да се определят условията за използване на това лого,
                  
               РЕШИ:
         
            Член единствен
            По искане на държавата членка Комисията може да предостави лицензия за използване на логото на „Натура 2000“ в съответствие с лицензионното споразумение, съдържащо се в приложението.
         
         
            Съставено в Брюксел на 4 юни 2021 година.
            
               
                  За Комисията
               
               Florika FINK-HOOIJER
               
                  Генерален директор — ГД „Околна среда“
               
            
         
         
            (1)  ОВ L 206, 22.7.1992 г., стр. 7.
         
            (2)  Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (ОВ L 20, 26.1.2010 г., стр. 7).
      
      
         
            ПРИЛОЖЕНИЕ
            към Решение на Комисията относно лицензирането на логото на „Натура 2000“
            
               
                  ЛИЦЕНЗИОННО СПОРАЗУМЕНИЕ
                  
                     
                  между:
                  
                     Европейския съюз, представляван от Европейската комисия със седалище 200, Rue de la Loi, 1000 Брюксел, Белгия, която, от своя страна, се представлява за целите на настоящото споразумение от Florika FINK-HOOIJER — генерален директор на ГД „Околна среда“ (наричан по-нататък „лицензодател“),
                  и
                  
                     [XXXXXXX] (наричан по-нататък „лицензополучател“).
                  Лицензодателят и лицензополучателят се наричат поотделно „страната“, а заедно — „страните“.
                  По отношение на произведението (наричано по-нататък „лицензиран материал“):
                  лого на „Натура 2000“, както е възпроизведено в приложението
                  като се има предвид, че:
                  Европейският съюз (наричан по-нататък „ЕС“) счита, че опазването, защитата и подобряването на качеството на околната среда, включително запазването на естествените местообитания и на дивата флора и фауна, е основна цел от общ интерес, към която ЕС се стреми, както е посочено в член 191 от Договора за функционирането на Европейския съюз.
                  ЕС прие Директива 92/43/ЕИО за опазване на естествените местообитания и на дивата флора и фауна (1) (наричана по-нататък „Директивата за местообитанията“), която има за цел да насърчи поддържането на биологичното разнообразие чрез предприемане на мерки на равнището на ЕС за опазването и възстановяването на застрашените местообитания и видове.
                  ЕС прие Директива 2009/147/EO относно опазването на дивите птици (2) (наричана по-нататък „Директивата за птиците“), чиято цел е да се осигури широкообхватна защита на дивите птици и техните местообитания.
                  Директивата за местообитанията и Директивата за птиците осигуряват основата на екологична мрежа от определени защитени природни зони, известна като „Натура 2000“.
                  С цел популяризиране на тази екологична мрежа, в съответствие с член 17, параграф 3 от Директивата за местообитанията е създадено логото на „Натура 2000“. Логото е възпроизведено в приложението.
                  Това лого се използва от Европейската комисия и държавите членки за обозначаване на защитените зони по „Натура 2000“.
                  Европейската комисия и държавите членки, представени в Комитета по местообитанията, създаден по силата на член 20 от Директивата за местообитанията, решиха да използват логото на „Натура 2000“ за популяризиране на ползите, които мрежата „Натура 2000“ може да предостави на местните икономики. Подобно използване на логото ще спомага и за изграждането на нови партньорства между управителите на защитени зони, собствениците и ползвателите на земя и местните предприятия, като същевременно подобрява представата за мрежата „Натура 2000“ и увеличава подкрепата за нея.
                  ЕС заявява, че е носител на неограничените права върху интелектуалната собственост на логото на „Натура 2000“, включително авторското право или правото върху неговия дизайн, и желае да предостави на държавите членки лицензия за използването му при реда и условията, определени в настоящото споразумение.
                  Страните се споразумяха за следното:
                  I.   ПРЕДОСТАВЯНЕ НА ЛИЦЕНЗИЯ
                  
                  
                           
                              1.
                           
                           
                              При спазване на условията на настоящото споразумение лицензодателят предоставя на лицензополучателя неизключително, безвъзмездно, подлицензируемо и условно право на използване, отпечатване, публикуване, възпроизвеждане, показване и включване на лицензирания материал в контекста на мрежата „Натура 2000“ за целите, посочени в клауза II. Лицензополучателят може да предоставя лицензирания материал на всякакви носители, включително в печатен, цифров и електронен формат, без да се засяга авторското право на лицензодателя.
                           
                        
                           
                              2.
                           
                           
                              Споразумението е ограничено до териториалната компетентност на лицензополучателя.
                           
                        Настоящото споразумение влиза в сила след подписването му от двете страни и се прилага за неопределен срок.
                  II.   УСЛОВИЯ НА ЛИЦЕНЗИЯТА
                  
                  
                           
                              1.
                           
                           
                              Лицензополучателят използва лицензирания материал за целите на прилагането на Директивата за местообитанията и Директивата за птиците, и по-специално:
                              
                                          i)
                                       
                                       
                                          за обозначаването на зони, които са част от мрежата „Натура 2000“, тъй като са определени като „специални защитени зони“ или са включени в списък като „територии от значение за Общността“ съгласно Директивата за местообитанията, или са класифицирани като „специални защитени зони“ съгласно Директивата за птиците; или
                                       
                                    
                                          ii)
                                       
                                       
                                          за обозначаването на мерки и действия, които пряко допринасят за създаването, управлението или популяризирането на мрежата „Натура 2000“.
                                       
                                    
                        
                           
                              2.
                           
                           
                              Лицензополучателят може също така да използва лицензирания материал във връзка със стоки и услуги, които:
                              
                                          i)
                                       
                                       
                                          допринасят за постигането на природозащитните цели на конкретни защитени зони по „Натура 2000“, при условие че тези цели са определени в съответствие с Директивата за местообитанията и Директивата за птиците; или
                                       
                                    
                                          ii)
                                       
                                       
                                          произхождат изцяло или в значителна степен от конкретни защитени зони по „Натура 2000“ или се предоставят в такива зони и са напълно съвместими с техните природозащитни цели, при условие че тези цели са формулирани в съответствие с Директивата за местообитанията и Директивата за птиците.
                                       
                                    
                        
                           
                              3.
                           
                           
                              Лицензополучателят не може да използва лицензирания материал по начин, който би накърнил целта на законодателството и политиките на ЕС или репутацията на институциите на ЕС.
                           
                        
                           
                              4.
                           
                           
                              Лицензополучателят не може да регистрира нито изцяло, нито частично лицензирания материал като търговска марка, нито да го включва в собствените си търговски марки, в която и да е зона на компетентност.
                           
                        
                           
                              5.
                           
                           
                              Лицензополучателят поема всички разходи и разноски за упражняването на правата си по настоящото споразумение.
                           
                        III.   УСЛОВИЯ ЗА ПОДЛИЦЕНЗИРАНЕ
                  
                  
                           
                              1.
                           
                           
                              Лицензополучателят може да преотстъпи правото на използване на лицензирания материал на своята територия при същите условия като посочените в клауза II.
                           
                        
                           
                              2.
                           
                           
                              Лицензополучателят не позволява на трети страни да регистрират нито изцяло, нито частично лицензирания материал като търговска марка, нито да го включват в собствените си търговски марки, в която и да е зона на компетентност.
                           
                        
                           
                              3.
                           
                           
                              Лицензополучателят не позволява на трети страни да използват лицензирания материал по начин, който би накърнил целта на законодателството и политиките на ЕС или репутацията на институциите на ЕС.
                           
                        IV.   АВТОРСКО ПРАВО
                  
                  
                           
                              1.
                           
                           
                              Авторското право върху лицензирания материал остава на Европейския съюз.
                           
                        
                           
                              2.
                           
                           
                              Настоящото споразумение е обвързано с условието лицензополучателят (и всеки подлицензополучател) да включва видимо позоваване на собствеността на лицензодателя върху авторското право за лицензирания материал, както следва:
                              © Европейски съюз
                           
                        
                           
                              3.
                           
                           
                              Предвидените в настоящото споразумение права се предоставят за целия срок на авторското право. Настоящото споразумение не обхваща емблемата на Европейския съюз и/или друга търговска марка, търговско наименование, лого или графично изображение на Европейския съюз. С настоящото споразумение не се предоставят други права на лицензополучателя.
                           
                        V.   ПРЕКРАТЯВАНЕ НА ЛИЦЕНЗИЯТА
                  
                  
                           
                              1.
                           
                           
                              Ако лицензополучателят извърши нарушение на настоящото споразумение, страните се ангажират да обсъдят въпроса в срок от двадесет (20) работни дни след писмено уведомление от лицензодателя. Ако в разумен срок не бъде намерено решение, лицензодателят може да прекрати настоящото споразумение с писмено предизвестие.
                           
                        VI.   НАРУШЕНИЯ ОТ ТРЕТИ СТРАНИ И ДЕЙСТВИЯ ПО ПРАВОПРИЛАГАНЕ
                  
                  
                           
                              1.
                           
                           
                              Ако лицензополучателят узнае, че трета страна е използвала лицензирания материал по начин, който би накърнил целта на законодателството и политиките на ЕС или репутацията на институциите на ЕС, той незабавно уведомява лицензодателя в писмена форма за такова използване.
                           
                        
                           
                              2.
                           
                           
                              Европейската комисия има правото да предприеме в тясно сътрудничество с лицензополучателя подходящи действия срещу такова използване.
                           
                        
                           
                              3.
                           
                           
                              Лицензополучателят има правото и задължението да предприеме действия срещу всяко предполагаемо нарушение на правата на интелектуална собственост на лицензодателя върху лицензирания материал, включително правото да заведе дело за нарушение на авторското право, за своя сметка и от свое име.
                           
                        VII.   АДМИНИСТРАТИВНА РАЗПОРЕДБА
                  
                  
                           
                              1.
                           
                           
                              Всяка комуникация между страните във връзка с изпълнението на настоящото споразумение, всички уведомления и всяка имаща отношение кореспонденция се извършва в писмена форма и се адресира до следните адресати:
                              За Европейската комисия, от името на Европейския съюз — лицето, отговарящо за изпълнението на настоящото споразумение, е:
                              [XXXXXXXXXX]
                              За лицензополучателя — лицето, отговарящо за изпълнението на настоящото споразумение, е:
                              [XXXXXXXXXXXXXXX]
                           
                        VIII.   УРЕЖДАНЕ НА СПОРОВЕ
                  
                  
                           
                              1.
                           
                           
                              При всеки спор, възникнал между страните по който и да е въпрос, свързан с настоящото споразумение, трябва да се направи опит той да бъде разрешен на първа инстанция от отговорните лица на страните съгласно клауза VII и следва да бъде повдигнат от страната, която оспорва, чрез изпращане до другата страна на уведомление за спора.
                           
                        IX.   ПЪЛНОТА НА СПОРАЗУМЕНИЕТО
                  
                  
                           
                              1.
                           
                           
                              Условията на настоящото споразумение съставляват цялото споразумение между страните по отношение на предмета на настоящото споразумение.
                           
                        
                           
                              2.
                           
                           
                              Всяко изменение на споразумението се договаря в писмена форма между страните и е предмет на официално допълнение към настоящото споразумение.
                           
                        
                           
                              3.
                           
                           
                              Страните също така се договарят, че нито една от тях не може да разчита на каквито и да било представяния, споразумения, изявления или ангажименти, направени преди подписването на споразумението, било то устно или писмено, различни от изрично включените в споразумението.
                           
                        X.   ПРИЛОЖИМО ПРАВО
                  
                  
                           
                              1.
                           
                           
                              Настоящото споразумение се урежда от европейското право и при необходимост се допълва от националното материално право на Белгия. Всеки спор между страните, който не може да бъде уреден по взаимно съгласие, се отнася до Съда на Европейския съюз.
                           
                        
                     Съставено в два екземпляра в Брюксел на ... г.
                     
                        Подпис за Европейската комисия от името на Европейския съюз:
                        Подпис за лицензополучателя:
                     
                  
               
            
            
               
                  Приложение
                  ЛИЦЕНЗИРАН МАТЕРИАЛ: ЛОГО НА „НАТУРА 2000“
                  
                     
                  © Европейски съюз
                  
                     
                  © Европейски съюз
               
            
            
               (1)  ОВ L 206, 22.7.1992 г., стр. 7.
            
               (2)  ОВ L 20, 26.1.2010 г., стр. 7.